Grágás/14
Fimmtán eru þeir dagar á 12 mánuðum er menn skulu eigi fleira veiða en nú mun ég telja: Hvítabjörn eiga menn að taka og gera heimanför til og á sá björn er fyrstur kemur á banasári, hvergi er land á, nema þrælar veiði eða skuldarmenn þá á sá er fé átti að þeim mönnum. Rosmhval eiga menn að veiða og á hálfan sá er veiðir, en hálfan hinn er land á. Rekahval eiga menn að flytja og festa og skera ef eigi um festir. Ef landgangur verður að fiskum og skulu menn taka. Þá er landgangur að ef menn höggva höggjárnum eða taka höndum. Eigi skal net hafa við né öngla. Fugla eiga menn að veiða fjaðursára ef höndum má taka. Gefa skal af hinn fimmta hlut sem af annarri drottins daga veiði. 

Jóladag hinn fyrsta eiga menn svo að veiða sem nú er talið og eigi fleira, og hinn 8. og hinn 13. og páskadag hinn fyrsta, uppstigningardag og hvítasunnudag, Maríu messur 4 og allraheilagra messu og Jóhannes messu, Péturs messu og Páls um sumar, og kirkjudag og Þorláks messu. Enn drottins daga alla aðra og messudaga og verður eitt hald á öllum öðrum.